 NA SAMMY WAWERU  RAIS mstaafu Uhuru Kenyatta Jumapili, Novemba 19, 2023 alionekana kwa mara ya kwanza hadharani hasa baada ya boma la mwanawe ‘kuvamiwa’ na maafisa wa polisi.  Bw Kenyatta alihudhuria ibada ya misa katika Kanisa la Full Gospel, Mwingi kufuatia mwaliko wa kiongozi wa Wiper, Kalonzo Musyoka. Hafla hiyo ya kanisa, pia ilihudhuriwa na baadhi ya viongozi na wanasiasa kutoka eneo la Ukambani, akiwemo Gavana wa Machakos, Wavinya Ndeti. “Nilifurahi waliponieleza tuende kwa nyumba ya Bwana! Zaburi 122:1. Kwa sasa, ninahudhuria ibada ya Jumapili, katika Kanisa la Full Gospel, Mwingi Mjini, Kaunti ya Kitui,” akaandika Bi Wavinya, kupitia akaunti yake rasmi ya Facebook. Viongozi na wanasiasa wengine walioandamana na Rais huyo mstaafu, ni pamoja na Waziri wa zamani wa Ulinzi, Bw Eugene Wamalwa, Seneta wa Machakos, Bi Agnes Kavindu Muthama, miongoni mwa wengine. Bw Kenyatta alionekana mara ya mwisho hadharani Julai 2023, boma la mwanawe wa kwanza, Jomo, lilipovamiwa na maafisa wa polisi kwa madai ya kumiliki bunduki kinyume cha sheria. Rais mstaafu huyo, hata hivyo, alipofika kwa mwanawe, askari waliotumwa walitoroka, Kenyatta akitaja kitendo hicho kama cha uwoga. Alilaumu serikali ya Rais William Ruto, kwa kile alidai ni njama ya kuhangaisha familia yake. Aidha, alisema badala ya kuiandama wanapaswa kumwendea yeye. Oktoba 26, Rais huyo wa tano wa Jamhuri ya Kenya aliadhimisha miaka 62 ya kuzaliwa japo hakuwa nchini. Wanasiasa na wandani wake maeneo mbalimbali Kiambu waliandaa hafla ya kusherehekea kuzaliwa kwake.    You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  